HR
22.5.2023.
Službeni list Europske unije
L 134/101
PRILOG 3.
NACRT
JEDNOSTRANA IZJAVA UJEDINJENE KRALJEVINE U ZAJEDNIČKOM ODBORU OSNOVANOM SPORAZUMOM O POVLAČENJU UJEDINJENE KRALJEVINE VELIKE BRITANIJE I SJEVERNE IRSKE IZ EUROPSKE UNIJE I EUROPSKE ZAJEDNICE ZA ATOMSKU ENERGIJU od .../2023 o nadzoru tržišta i provedbenim aktivnostima Ujedinjena Kraljevina podsjeća na svoju predanost uspostavi strogog sustava nadzora tržišta i provedbe u kontekstu jedinstvenih aranžmana dogovorenih s Europskom unijom u skladu s Windsorskim okvirom (9)1 radi zaštite trgovine na unutarnjem tržištu Ujedinjene Kraljevine i položaja Sjeverne Irske na carinskom području Ujedinjene Kraljevine, uz istodobno osiguravanje cjelovitosti Unijina unutarnjeg tržišta i carinske unije.
Ujedinjena Kraljevina naglašava nužnost odlučne provedbe kako bi se osiguralo da trgovci ne zloupotrebljavaju te nove unutarnje trgovinske aranžmane Ujedinjene Kraljevine za premještanje robe u Europsku uniju.
Nadzor tržišta Ujedinjena Kraljevina prepoznaje važnu ulogu nadzora tržišta i rada tijela za nadzor tržišta i drugih nadležnih tijela u ostvarivanju tih ciljeva.
Ujedinjena Kraljevina stoga će i dalje osiguravati da ta tijela provode program aktivnosti koji doprinosi sigurnosti i usklađenosti i u tu će svrhu, među ostalim, surađivati s poduzećima kako bi se osiguralo da su upoznata sa svojim obvezama, ocjenjivati dokumentaciju i prema potrebi provjeravati proizvode na tržištu.
Ujedinjena Kraljevina nastavit će: — jačati sposobnost i kapacitet tijela za nadzor tržišta i drugih nadležnih tijela, — poboljšavati metodologije za procjenu rizika u pogledu sigurnosti proizvoda, — osiguravati da relevantna tijela imaju potrebne ovlasti za djelotvornu provedbu aktivnosti praćenja u kontekstu međunarodne granice između Ujedinjene Kraljevine i Europske unije, — podupirati aktivnosti relevantnih tijela koje se temelje na procjeni rizika i na dostupnim informacijama, uključujući odgovarajuće revizije, inspekcije i nasumične provjere, namijenjene provjeri usklađenosti s primjenjivim zahtjevima, — prikupljanjem pouzdanih informacija i podataka izgraditi detaljnu bazu dokaza za utvrđivanje novih rizika, uključujući rizike mogućih premještanja robe u Europsku uniju, — odluke o politici i provedbenim aktivnostima donositi na temelju točnih i detaljnih informacija, i — razmjenjivati i primati informacije o aktivnostima tijela za nadzor tržišta i drugih nadležnih tijela putem svih relevantnih IT sustava.
Ujedinjena Kraljevina usto će nastaviti podupirati suradnju s tijelima za nadzor tržišta na drugim tržištima preko Jedinstvenog ureda za vezu za nadzor tržišta.
Provedba Odlučna provedba neće uključivati nove provjere ili kontrole na granici između Sjeverne Irske i Irske, ali bit će potrebna pojačana aktivnost relevantnih tijela Ujedinjene Kraljevine, u skladu s najboljom međunarodnom praksom, prema potrebi u suradnji s tijelima Europske unije i tijelima država članica, kako bi se zaštitilo unutarnje tržište Ujedinjene Kraljevine te Unijino unutarnje tržište i carinska unija i odlučno suzbile nezakonite aktivnosti i krijumčarenje, uključujući aktivnosti organiziranih kriminalnih skupina.
(9) Vidjeti Zajedničku izjavu br.
XX/2023.